钦定古今图书集成/方舆汇编/职方典/第1123卷 > 《登南楼记》陆游
## 钦定古今图书集成/方舆汇编/职方典/第1123卷 > 《登南楼记》陆游

郡，集于南楼，在仪门之南石城上一黄鹤山，制度闳
伟，登望尤胜。鄂州楼观为多，而此独得江山之要会。
山谷所谓“江东湖北行画图，鄂州南楼天下无”是也。
下阚南湖，荷叶弥望，中为桥曰“广生”，其上皆列肆，两
旁有水阁极佳。往山谷云“凭栏十里芰荷香”，谓南湖
也。是日早微雨晚晴。二十八日，同章冠之秀才甫登
石镜亭，访黄鹤楼故址。石镜亭者，石城山一隅，正枕
大江，其西与汉阳相对，止隔一水，人物草木可数。唐
沔州治汉阳县。故李太白《沔州泛城南郎官湖诗序》
云：“白迁于夜郎，遇故人尚书郎张谓，出使夏口，沔州
牧杜公、汉阳令王公，觞于江城之南湖。其后沔州废，
汉阳以县隶鄂州。周世宗平淮南，得”其地，复以为军。
太白诗云：“谁道此水，广狭如一疋练。江夏黄鹤楼，青
山汉阳县。”人语犹可闻，故人面可见，形容最妙。汉阳
负山带江，其南小山有僧寺者，大别山也。又有小别，
谓之二别云。黄鹤楼，旧传费纬飞升于此，后忽乘黄
鹤来归，故名楼，号为天下绝景。以崔灏诗最传，而太
白奇句得于此者尤多。今楼巳废，故址亦不复存。问
老吏，云：在石镜亭南楼之间，正对鹦鹉洲，犹有可想
见其地。楼旁李监篆石刻独存。太白登此楼《送孟浩
然》诗云：“孤帆远映碧山尽，惟见长江天际流。”盖帆樯
映远山尤可观，非江行久不能知也。复与冠之出汉
阳门，游仙洞，止是石壁数尺，皆直裂，无洞穴之状。旧
传有仙人隐其中，尝启洞出游，老兵遇之，得黄金数
饼，后化为石。东坡先生有诗纪其事，初不云所遇何
人，且太白固已云：“颇闻列仙人，于此学飞术。一朝向
蓬海，千载空石室。”今鄂人谓之吕公洞，盖流俗附会
也。有道澶州人，结庐洞侧，设吕公像其中。洞少南即
石镜山麓，麤顽石也，色黄赤皴驳，了不能鉴物，可谓
浪得名者。